Queriꞌ xuban ja Jesús,
be.
Cꞌo jun cruz rijkajel,
be chipan jun lugar rbinaꞌan Rwiꞌcamnak.
Ja cꞌa chipan ja tzobal hebreo Gólgota neꞌxi ja lugar.
Ja cꞌa tok xeꞌekaji triꞌ querip wiꞌ ja Jesús chwach cruz.
Ecꞌo chi na caꞌiꞌ achiꞌiꞌ xequerip chwach jujun cruz chakajaꞌ,
e jujun pa tak rxquin ja Jesús.
Ja Pilato arjaꞌ cꞌo juleꞌ tzꞌibanem xuban in xuyaꞌ parwiꞌ ja cruz,
quewaꞌ nbij ja tzꞌibanem riꞌ:
—Jesús aj Nazaret,
rey quixin ja tinamit Israel,
neꞌe.
E qꞌuiy chique ja raj Israel ja xetzꞌatowi ja tzꞌibanem como ja lugar ja bar rip wiꞌ ja Jesús chwach cruz xa chinakaj ja tinamit cꞌo wiꞌ.
Ja tzꞌibanem oxiꞌ rwach ja tzobal tzꞌibax wiꞌ,
jun pan hebreo,
jun pa griego in jun pa latín.
Pro ja jefe quixin sacerdote quixin ja raj Israel ejeꞌeꞌ quibij tre ja Pilato:
—Ajoj ma ok conforme ta ruqꞌuin ja tzij ja xatzꞌibaj chi arjaꞌ rey kaxin ja rok aj Israel.
Mejor ja naban,
quewaꞌ tatzꞌibaj riꞌ chi arjaꞌ nbini chi:
—In rey quixin ja raj Israel,
neꞌe,
xecheꞌ tre.
—Ja xintzꞌibaj,
xintzꞌibaj ariꞌ,
xecheꞌxi rmal ja Pilato.
Ja cꞌa re quijiꞌ soldado tok quiripon chic ja Jesús chwach cruz cꞌacꞌariꞌ quejal ja rtziak in quejach chiquewach,
jujun quixin ja tziak.
Pro cꞌo chi na jun ja tziak ja ni majun dison wiꞌ,
xa jun chi quiemic.
Rmalcꞌariꞌ ja soldado quewaꞌ quibij chibil tak quiꞌ riꞌ:
—Mejor matikarak ja wariꞌ,
kabanaꞌ suerte trij nak xtikajben chake,
xecheꞌe.
Queriꞌ queban in triꞌ bantaj wiꞌ cumplir ja tzꞌibtal can ojer chipan ja rtzobal Dios,
quewaꞌ nbij riꞌ:
—Quejach ja ntziak chiquewach in cꞌo jun ja ntziak queban suerte trij,
queriꞌ ja tzꞌibtal can in ni queriꞌ queban ja soldado.
Ja cꞌa ruteꞌ ja Jesús rachbil jun ruchakꞌ ecꞌo chinakaj ja cruz e rachbil chic caꞌiꞌ ixokiꞌ,
jun María ja rxjayil Cleofas in jun chic María Magdalena rubiꞌ.
Ja Jesús xutzꞌat ja ruteꞌ in cꞌoli ja discípulo xutzꞌat chakajaꞌ ja congana nrajoꞌ.
Ja cꞌa tok xutzꞌat chi ecꞌo chirnakaj quewaꞌ xbij tre ja ruteꞌ riꞌ:
—Jalaꞌ jun ndiscípulo leꞌ jalaꞌ noc chic awal,
neꞌ tre.
Cꞌacꞌariꞌ xbij tre ja rdiscípulo:
—Ja nuteꞌ leꞌ jalaꞌ noc chic ateꞌ atat,
neꞌ tre.
Ja cꞌa discípulo tok meloji xucꞌamel ja ruteꞌ ja Jesús in xucꞌul chijutij pa rochoch.
Ja Jesús arjaꞌ rotak chi tzurnak chic rmal nojelal ja samaj ja yatajnak tre chi nurbanaꞌ cꞌacꞌariꞌ xbij:
—Chakichiꞌ nnaꞌ,
neꞌe.
Ja tok xbij awaꞌ tzij riꞌ triꞌ bantaj wiꞌ cumplir ja tzꞌibtal can ojer chipan ja rtzobal Dios.
Triꞌ cꞌo wiꞌ juleꞌ vinagre cꞌolon pa rcꞌolibal.
Ja cꞌa soldado ejeꞌeꞌ quecꞌam jun esponja,
quexim chutzaꞌm jun cheꞌ,
quichꞌakbaꞌ tre ja vinagre cꞌacꞌariꞌ queyaꞌ nojoj chwa rey ja Jesús in xutij.
Ja cꞌa tok titaj rmal quewaꞌ xbij riꞌ:
—Camic xinqꞌuis rbanic ja nsamaj nojelal,
neꞌe.
Cꞌacꞌariꞌ kꞌochkꞌoꞌ kaj ja rwiꞌ,
xujach ja ranma pa rukꞌaꞌ ja Dios in cam kaj.
Como jariꞌ kꞌij pispra rxin ja nmakꞌij pascua in pispra rxin ja xulaꞌnbal kꞌij chakajaꞌ rmalcꞌariꞌ tok ja raj Israel ejeꞌeꞌ quicꞌutuj tre ja Pilato chi nkꞌi̱p cakan ja recꞌo chwach cruz utzcꞌa chi necami chanim in newasaxel.
Queriꞌ queban utzcꞌa ja quicuerpo matiqꞌuejeꞌ chwach cruz chipan ja xulaꞌnbal kꞌij como jariꞌ xulaꞌnbal kꞌij nmakꞌij pascua chakajaꞌ in congana nim rukꞌij.
Ja cꞌa soldado ejeꞌeꞌ xeꞌekaj cuqꞌuin ja re caꞌiꞌ achiꞌiꞌ ja reripon chwach cruz pa tak rxquin ja Jesús in quekꞌip cakan.
Pro ja tok quetzꞌat ja Jesús chi camnak chic ma xquekꞌip chi ta ja rkan.
Pro cꞌo jun chique ja soldado,
arjaꞌ xumin jun lanza pa rupox ja Jesús in chanim xelto juleꞌ quicꞌ rachbil yaꞌ.
Jawaꞌ ja bantaji riꞌ anin xintzꞌat ruqꞌuin nwach in ja xintzꞌat jariꞌ nyaꞌon chic rbixic in bien wotak chi ni katzij wiꞌ in camic nbij chic chewe utzcꞌa chi nenimaj ixix chakajaꞌ.
Queriꞌ bantaji como ni rjawaxic wiꞌ chi bantaj cumplir ja tzꞌibtal can tre ja Cristo chipan ja rtzobal Dios ojer como quewaꞌ nbij riꞌ:
—Ni majun rbakil xtikꞌip ta,
neꞌe.
In jun chic ja tzꞌibtal can tre quewaꞌ nbij riꞌ:
—Ejeꞌeꞌ nquetzꞌat na rwach ja cꞌo jun chꞌichꞌ min pa rupox cumal,
neꞌe.